《十月十七日雨霁复至仙隐》
宋代·王洋

秋雨闲十日，缅怀秋山空。
烟霞固旧态，败叶铺山红。
平生五大固，投老一秃翁。
相看各萧索，事付不语中。
二轮固代谢，四序弥初终。
义霜素惨烈，温律复冲融。
相期保岁寒，木末回春风。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。